Matildas kry nou net soveel as Socceroos | Netwerk24
Matildas kry nou net soveel as Socceroos
05 November 2019 21:30
Lede van die Australiese vroue-sokkerspan gaan binnekort dieselfde as hul manlike eweknieë verdien en ook 'n gelyke verdeling van kommersiële regte in dié land kry.
Samantha Kerr, kaptein van die Australiese vrouesokkerspan, in aksie in die Wêreldbeker-toernooi. Foto: Getty Images
Die "Socceroos", die manspan, het nog altyd meer as die vroue-"Matildas" verdien en 'n groter sny van die kommersiële koek gekry.
Die Daily Telegraph in Sydney berig die Australiese Sokkervereniging en die spelers het in beginsel ooreengekom oor gelyke vergoeding.
Volgens 'n woordvoerder van die Spelersvereniging sal die ooreenkoms binnekort bekend gemaak word.
Die Matildas het voor vanjaar se Wêreldbeker-toernooi in Frankryk in 'n veldtog druk op Fifa, die wêreldbeheerliggaam, geplaas vir gelyke prysgeld in WB-toernooie.
Ongelyke salarisse tussen mans- en vroueberoepspanne is in die kollig sedert die Amerikaanse vrouespan sy beheerliggaam in Maart gedagvaar het weens geslagsdiskriminasie wat vergoeding en werktoestande betref.
Die Amerikaanse vrouespan het $4 miljoen verdien toe hy die Wêreldbeker gewen het. Die totale prysgeld van die toernooi was $30 miljoen.
In verlede jaar se WB-toernooi vir mans in Rusland het Frankryk, as die wenner, $38 miljoen ontvang uit die totale prysgeld van $400 miljoen.
* Die Amerikaanse vroue en hul beheerliggaam probeer tans hul geskille buite die hof skik. As dit nie suksesvol is nie, sal 'n hofsaak in Mei 2020 begin.